Sinagogenn Naoned

Sinagogenn Naoned zo ur sinagogenn lec'hiet e kreiz kêr Naoned, e straed-dall Kopernik. Savet e oa bet e 1870. Istor Er Grennamzer e oa Naoned ar gêr eus Breizh ma oa ar muiañ a Yuzevien. Krouet e oa bet koñsistor yuzev Naoned e 1834. Da neuze en em vode ar Yuzevien, evit o lidoù, en un ti hag a oa straed Montesquieu. Goude 1852 e veze graet al lidoù en un templ a oa straed Rosière d'Artois. Re vihan e oa hag e 1866 e oa bet ar Yuzevien o c'houlenn digant an ti-kêr arc'hant hag ul lec'h evit sevel ur sinagogenn. A-benn ar fin e voe aotreet sevel an ti e 1868. Gant an ti-kêr e voe roet 6 000 lur evit se. Prenet e voe un dachenn e 14 000 lur, gant arc'hant dastumet e-touez ar gumuniezh Yuzevien. Digoret e voe ar sinagogenn ent-ofisiel d'an 21 a viz Mezheven 1870. Da neuze e oa 200 den e kumuniezh yuzev Naoned. E 2020 ez eus ur 120 bennak a familhoù yuzev e Naoned. Pennad kar Yuzevegezh e Breizh Notennoù Liammoù diavaez Pennad Ouest-France 04/06/2010 : les-140-ans-de-la-synagogue-de-nantes